b'\n_START_ARTICLE_\nChristen Lindencrone\n_START_PARAGRAPH_\nChristen Lintrup (de) Lindencrone (24. december 1703 (andre kilder oplyser 1705) i L\xc3\xb8gst\xc3\xb8r \xe2\x80\x93 17. august 1772 p\xc3\xa5 Gjorslev) var en dansk godsejer og supercargo i Det Ostindiske Kompagni. Han var bygherre for Lindencrones Pal\xc3\xa6 i Frederiksstaden i K\xc3\xb8benhavn._NEWLINE_Christen Lintrup var f\xc3\xb8dt den 24. december 1705; som ganske ung tr\xc3\xa5dte han i Ostindisk Kompagnis tjeneste, hvor han 1733 var steget til overassistent. 1736 blev han supercargo og gjorde som s\xc3\xa5dan 3 rejser med kompagniets skibe til Kina; hjemkommen fra den sidste rejse 1741 tr\xc3\xa5dte han ud af kompagniets tjeneste og giftede sig 7. november 1742 med Mette Holmsted (f\xc3\xb8dt den 14. juli 1722), datter af etatsr\xc3\xa5d, borgmester Frederik Holmsted. 1743 blev han udn\xc3\xa6vnt til kammerr\xc3\xa5d og k\xc3\xb8bte samme \xc3\xa5r af kongen Gjorslev, S\xc3\xb8holm og Erikstrup med i alt 2668 t\xc3\xb8nder hartkorn for 60.000 Rdl.; disse godser, som fra 1718 havde v\xc3\xa6ret rytterdistrikter, og som var i en elendig tilstand, s\xc3\xb8gte han p\xc3\xa5 alle m\xc3\xa5der at forbedre. Han byggede skoler, ombyggede g\xc3\xa5rdene, indf\xc3\xb8rte kartoffeldyrkning, indskr\xc3\xa6nkede hoveriet og eftergav 1760 i anledning af enevoldsjubil\xc3\xa6et b\xc3\xb8nderne restancer til et bel\xc3\xb8b af 16.000 Rdl.; endelig oph\xc3\xa6vede han 1767 mod b\xc3\xb8ndernes \xc3\xb8nske hoveriet og indf\xc3\xb8rte 1769 arvef\xc3\xa6ste p\xc3\xa5 yderst billige vilk\xc3\xa5r. Hans reformer kom imidlertid for tidligt, og alle hans bestr\xc3\xa6belser var forg\xc3\xa6ves; b\xc3\xb8nderne sank stedse dybere i fattigdom, vel til dels p\xc3\xa5 grund af, at der ikke samtidig fandt en udskiftning sted. Lintrup, der 1756 var blevet optaget i adelstanden under navnet Lindencrone, fik 1763 sine godser oprettet til stamhus; 1766 blev han udn\xc3\xa6vnt til etatsr\xc3\xa5d, og han d\xc3\xb8de p\xc3\xa5 Gjorslev den 17. august 1772; hans hustru d\xc3\xb8de i K\xc3\xb8benhavn den 28. november 1793._NEWLINE_Et chatol, som Lindencrone hjemf\xc3\xb8rte, blev i 1991 erhvervet af Kulturv\xc3\xa6rdiudvalget og overdraget til Kunstindustrimuseet. Skabet er fremstillet i 1741 af snedkeren Assam Goa i Canton og hjemtaget af Lindencrone p\xc3\xa5 en af hans i alt fem handelsrejser til Kina. Det blev hjemf\xc3\xb8rt til K\xc3\xb8benhavn \xc3\xa5ret efter sammen med andre m\xc3\xb8bler og kunstgenstande p\xc3\xa5 Asiatisk Kompagnis skib Dronningen af Danmark.'